
      Nikolini Maletić

koja me izvela iz Altamire
    

  
    *

     

    Moj jezik je odbjeglo mladunče lava

zato se valja po dinama

kao slovo u početnici

Pamti raspored pješčanih vrhova

klizi šapama niz padinu

    Moj jezik je gluho štene

koje ne pridaje važnost vjetru

zato se i budi izgubljeno

s ušima punim pijeska

u prostoru koji nitko više ne može

iznova složiti

  
    BUKOLIKE

  
    *

     

    Moja je zemlja puna šuma

a tvoja je puna jezera

Ti znaš kako se korača pored jezera

imaš cipele samo za tu svrhu

imaš jezerski korak

(dva teška labuda na listovima

teturaš jer tvoja te strpljivost priječi

da im uskratiš molove)

Ti se vjerojatno ponekad i smiješ

i to vjerojatno zvuči

kao spuštanje hidroaviona

ljudi ili ulaze ili izlaze

ili stoje mokri na obali

i psuju strojeve koji si dopuštaju previše slobode

zatim odlaze u šumu

govoreći:

Ovdje sasvim sigurno ništa neće dotaknuti površinu

  
    *

     

    Naelektrizirani pokrivač

takva je to zemlja

Ustaneš li naglo iz kreveta možeš vidjeti oker atmosferu

iznad svoje pidžame

Pogledaj to visoko bilje s iskričavom krošnjom

Ljudi su ljudi

pa što ako se rađaju s razvodnom kutijom na mjestu

desnoga plućnog krila

Godovi nisu nego koloplet žica

Drvored nastaje kada se skupe jedni do drugih

strpljivo dišući u koloni

na crvenom svjetlu semafora

  
    *

     

    Moja se ljubav širila zemljom

kao sovjetski stanovi

U jedan si najzad uselio

ali kroz njegov kuhinjski prozor nisi prestao

motriti vrane što u pirueti ulijeću u nebo

na ostakljenom pročelju banke

  
    *

     

    Ta zemlja koja stane između brade i ramena

telefonska je slušalica pod uhom koje se smrzlo

Tvoj je prst stegnut u njezinom malenom kružnom brojčaniku

i osmica je om koje zaboravlja naravnu pitomost

osam om osam om osam om

Birali ste broj koji se ne koristi

Topao glas

gotovo prijateljski

  
    *

     

    Sada je tu gdje stojiš jedna livada i jedna dolina

ispod planinskog lanca

na plavim pločama zgrada

od svega je ostalo samo ime i snijeg

Kakve su to ulice na istoku grada

iza kojih se vuče devetnaestoljetni vitez

i grafitira neki lik

njezin je valjda

više nije žena sada je bulevar

li la lo lu le

kraj trgovine igračkama tepa plišanim medvjedima

bijeloj i smeđoj mladunčadi

Kako se ćud promijeni kada postaneš djed

koliko unučadi stane u dvjesto godina staro krilo

Otvorio bi zoološki za svoje hidrofobno potomstvo

ali ne ovdje i ne u ovoj zemlji

u kojoj more ispire pločnik

  
    *

     

    U tu je zemlju uletjelo moje srce kao

ptica u motor aviona

i laptop ti je skliznuo s bedra

i stranac ti je povratio u krilo

Voljet ću te dok ne opožari

dok velika metalna majka

s grudi ne zbaci maske za kisik

  
    *

     

    Objavili su u državnim novinama

četirima

preminuo je starac koji je tražio jantare na obalama

Ispod skele nastajućeg apartmana

njegovo sitno žuto lice zgusnulo se u rudaču

zbog koje su riješili protjerati ulagače

pozitivno nabijenim šipkama

Ispod su pronašli usnu u smoli

natečenu od uboda komarca

Mislili smo da je vizionar a

bio je lud

I zašto uopće pišete o njemu?

Trebalo bi pisati o uređenju gradskih plaža

i postupku termalizacije mora

  
    *

     

    Pod zastavom ambasade ogrću se tvojom kožom

veleposlanici kao satiri u jednoj trajnoj veljači

O tebi ne znaju ništa osim da si

prvo poslijeratno proljeće nad istočnim morem

cvjetni geler iz utrobe majke

zbog kojega hodaju nabreklih plavih šarenica

po ovoj zemlji u kojoj su sve oči mulj

ali topao i siguran

  
    *

     

    „Ne prelazite cestu na signal za slijepe“

    Beskorisni su paneli koje ne možemo čuti

Zato ne podižem vrat

dok se u kičmu ne uvuče

red raznobojnih automobila

    Napisat ću samo da stižem

i već ću se naći na drugoj strani

Sada kada se tvoj e-mail ispružio po ekranu

inkrustirao u zebru

treba zastati i provjeriti nisu li i ostale trake

tek zaostala pisma

    U meni nema matične ploče

i sve dok mi se na zvuk tvoga odgovora

u pore mogu sklupčati crvene lisice iz obližnje šume

neće me izdati srce

neće mi posivjeti koža ni propasti vid

U ovoj zemlji kroz tvoje se tijelo

filtrira plavo svjetlo

  
    *

     

    Nad samim središtem toga grada

proteže se ravna

bestežinska grafitna crta

Onaj graditelj što svaki dan ravna leđa

ali ga nitko nije vidio kako se penje

objašnjavaju dok im se kiša skuplja

u okvire sunčanih naočala

Ipak znamo – sa sobom nosi cigle

jer se o podnevu crta iskrivi u konveksnu ležaljku

i tko zna neće li nas svaki čas odozgor napasti

beskrilni kilogramski leptiri

    A ti si ustvari ostavljen

nad gradskom knjižnicom

da hiperventiliraš od straha za Walsera

neće li požar neće li voda neće li rat ili glup čitatelj

    Okrećem globus u suprotnome smjeru nastojeći

neutralizirati tvoju vrtoglavicu

ili te barem pomaknuti s ruba

Sada je već vrijeme da odnekud dokotrljam široku crvenu kacu

pokupim šljive i sačekam da padneš

na meko i fermentirano

  
    *

     

    Kada izvadiš ruku iz džepa traperica

sve je konačno spremno za tvoje novo agregatno stanje

Iz džinsa

umjesto papira za duhan iščupao si

francuskim šavom spojenu gravitaciju

i sada levitirajući

udaljujući se polako od svoje bordo zemlje

uviđaš da razdaljina i nije bila tako velika

    Među nama govoreći

avionske karte kupuju samo džepodržatelji

kakva šteta što si tako dugo duboko u njima

što su ti ruke plave od boje za tkanine

    Na odlasku srušio si

treću zvijezdu sa spomenika slobodi

i ujutro se probudio s tupim bolom u nozi

Liječniku si obećao mirovati

i prestati piti više od dvije čaše

pri slabom osvjetljenju

  
    *

     

    Tri kamena ukradena iz luke

tri slane njuške labradora

taru se u džepu o moje prste spasitelja

Tako šećemo gradom

vlažni kameni psi zlostavljani od mora i ja

s lancem čiji doseg završava u ovoj zemlji

    Sada se mogu samo propinjati

sada će me velike bijele ruke povući natrag u okot

    Sjedeći pred jednom francuskom slastičarnicom

s tvrdim leglom u jakni lakše spoznajem:

Moje svjetleće zjenice ne mogu obustaviti

tvoju nježnost za solarne ploče

Zato ću nas nahuškati na izlog i razbiti ga

u oči popodnevnih gostiju

Treba se samo skotrljati

iz želatinoznog gnjeva u staklo

i baciti kerber-kamen

u veliku zdjelu kuhane kreme

    Svi će pobjeći nenadano slijepi

nenadano slani

    Samo će meni staviti brnjicu na brbljave ruke

i odvesti me tamo

gdje će mi dati pločicu s imenom

na koje ću se nehotice odazvati

  
    ELEGIJE

  
    PRISTIZANJE LJUBAVI

     

    Četiri moja rođaka

sva četvorica pogranični policajci

i jedan ujak ne po krvi

u spačvanskoj šumi

žmire na kamione s istoka

peglaju zelene cerade i vraćaju ih

uredno složene u prikolicu

Brončane im se ruke zahvaljuju

putujući do drugoga prezimena

ali s istom šuškavom navikom

    Četiri moja s čvornatog stabla

i jedan na vlažnom panju lužnjaka

za njih sam čuvala vodoravne piksele

tvojih divno širokih usta

i sada se smiješiš na fotoportretu

kraj feliksa sofija reksova

i odvoznika teškog tereta

    Četiri moja rođaka

i jedan ne po krvi ujak

znaju kakav kofer nosiš sa sobom

ali ih ne zanima što je u njemu

Svaki kofer sa sjevera sumnjiv je kofer

I prije nego te ljubazno puste u zemlju

i dopuste da uzgajaš svoje riječi

u ušima lokalnih djevojaka

obećali su mi oglasiti se šifrom:

    
      Florafin zemlja za cvijeće danas je prodana
    

    Spakiraj samo najnužnije

skoči u vodu

i plivaj na drugu stranu Dunava

  
    KAD DOĐE PROLJEĆE KUPIT ĆU KARTU ZA BUKUREŠT

     

    Kad dođe proljeće kupit ću kartu za Bukurešt

bočicu vode i pecivo kod starog Albanca

svoje zadnje pecivo kod Lješa Kalemera

    Otići ću unatoč njegovim rukama žurno obrisanima o pregaču

    U Bukureštu nitko ne zna što je rečeno prije granice

dižu se revolucije i mogu izvikivati tvoje ime

umjesto bezvučnih državnika

    i reći dolje s njim i nećemo nove poreze

    Sandu iziđi da te vidimo iziđi zauvijek

vani je proljeće a ti si na sjevernoj strani Palače

iziđi nam ususret ili ostani

    iznijet ćemo te procvjetalog ili smrznutog

  
    MOGUĆNOSTI

     

    Da sam tog dana

ne dvojeći kao melankolični požar pred obiteljskom kućom

pojela riblju platu u tišini popodneva

život bi krenuo u drugome smjeru

prema Idahu ili Montrealu

Trebalo je jesti kao medvjed

jesti s kostima glavom i škrgama

biti nafta koja se noću iskrada iz prekooceanskog tankera

i ždere ikru na tematskom plesnjaku

    Trebalo je jesti

i na putu za Idaho ili Montreal

ne bi se ispriječio ovaj susret

kao glad utjelovljena u cvjetnom ornamentu rajčice

    Da si tog dana ostao sjediti u žutom kvadratu ravnodnevnice

bilo bi nemoguće opaziti

da u očima uzgajaš zeleno-smeđe patke

i s vremenom bih svarila more

s vremenom bi otpali očnjaci

    Sada si mi zaglavljen u podčeljusnoj žlijezdi

i svako jato koje me nadleti

zamišljam obareno u ključalom jezeru

  
    NIKADA NEĆU ZNATI ONO BITNO O TEBI

     

    Nikada neću znati ono bitno o tebi

urlaš li ikada iz svega glasa

prenosiš li se iz prostorije u prostoriju ili te upijaju zidovi

Bjesniš li kada te prekine zvonjava telefona

vičeš li u slušalicu:

Ne trebam novu tarifu

riblje ulje ni kremu od puževe sluzi

tko to koristi i zašto?

Plaču li gospođe iz reklamnih agencija jer si im opsovao najbliže

imaš li koga da ti kaže:

Previše si grub i takav si čitav tjedan

    Nikada neću znati ono bitno o tebi

postao si jednoličan na snimci loše kvalitete

preslušavam je znajući da raspon mora postojati

kao što postoji božanstvo

kao što postoji vječno sutra u kojemu su sadržane sve vrste jutarnje kave

kao što postoji od iskona neki kiosk na glavnom križanju

u nekom gradu

koji traje već sat vremena duže od ovoga

i s iskustvom govori:

Budućnost nije strašnija od šestero preglasnih ljudi

    Nikada neću znati ono bitno o tebi

koliko se daleko čuješ kada ti jave loše vijesti

kada ti jave o smrti u drugoj vremenskoj zoni

televizijom ili poštom

što te pogađa više?

Nikada neću znati ono bitno o tebi

    Čut ću te kada iz košnice izlete pčele

kada se u strahu sakrijem među hortenzije i kukutu

kada zaspim snivajući nevine koale

koje nježno hraniš lišćem oleandra

  
    POUR

     

    Ništa nije moglo narušiti predodžbu o tebi.

B. Maruna

     

    Mnogo je lakše nego tebe

voljeti radnike u ciglani

zanositi se sitno zidanim ogradama obiteljskih kuća

žmireći raspoznavati stupanj pečenosti gline

kao nedjeljnog biskvita koji još šumi

    Ništa od svega ne bi se dogodilo

da nisi zavrtao crne rukave i izdavao se

za pomoćnog radnika novog postrojenja

Mnogo je ljepše bilo dok si nosio vreće cementa

dok je šećer u kući bio sumnjiv

dok su dlanovi bili tamni rebrasti crijep

    Sada kada si visoko na gredama

više ne govorimo jednosložno

izvikuješ nove riječi

šuplje blokove

  
    KRAJEM SVIBNJA

     

    Najprije deset truba svira deset sekundi

zatim se čuje meko dvometarsko platno na sjeverozapadnom vjetru

pa krckanje vrata ukočenog stjegonoše

U idućoj bitci neću biti tajnica

viče glasnik udaljujući se na konju

konj je također glazbeno potkovan

potom tromboni i bubnjevi i zadržavanje daha

    Potom konobar ispusti tacnu

i tvoja ruka uzima mobitel

po kojemu korača Napoleonka u visokim čizmama

Njezin poziv ulazi u mene kao orkestar u lokalni dućan

kao Eroica između džema i papirne konfekcije

Užurban si poput devetnaestoljetnog Dubrovnika

naivan kao otvorena vrata i solidno tlo

više ne mogu k tebi

nisi republika

  
    ZATIM SU SE DUGO SMIJALI

     

    a ja bez zrcala bez izloga bez prozora automobila

u kojem bi se moglo ogledati

ako je bura razmjestila moje posloženo lice

ako je prelomila Kupidov luk o kamene koševe

preostao je samo duboki tanjur donje usne

s ječmenim riječima natopljenim vodom

svaka mi drskost ispadne plačljivo

    U novom kupaćem kostimu

u žutoj haljini

čekala sam prijevoz do Budve

do Budve je nekoliko sati

do Budve ćemo unatoč vjetru

na obalu ćemo prijepodne iz mora nikada

Rekao je: drži me

za jestivu riječ kao prsti otopljen sladoled

Zatim se na želudac spustila noć

zatim su se u gradu upalila svjetla

zatim su se dugo smijali

  
    PUSTINJE

     

    I da ne zaboravim

kauč sa žutim točkama – nastoj da ga ne iznesu

Ništa je ispod našivenih dugmića

ništa zbog čega bi vrijedilo oslijepiti obiteljskog vepra

Oderat će meso tvoje uniforme

kao tri godine prije

oprugom moje bedro

    U podne su mi opet u grlo ucijepili školjke

tako postajem crveno more s dubokim obrazima za ronjenje

Uzgajam u njima tri svjetleće ribe koje se na udarac

pale i gase i pregaraju

Sanjam te ponekad u bijelom

dolaziš s ljeskavom zmijom u šaci kako bi je podigao i

razdijelio mi nateklu čeljust

objesio o pluća krhke kuglice prosinačkog zraka

    Naše je sabirno mjesto na vjetrovitoj čistini

nepotrebno prostranstvo za igličasta tijela

Na ulicama

u novinama

za okruglim hrastovim stolovima zovu nas Ježpolje

U Ježpolju su danas proglasili jesen i otresli jabuke

oni koji su vjerovali u košare nisu se vratili da nam kažu

postoje li i vrijedi li nastaviti sa zrenjem

    Prije nego popusti grč koji me veže za stablo

željela bih spoznati sredinom i košticama

kako su tvoji topli prsti gipko okrenuli dugačak broj

izručivši im ime i adresu

oblik nosa i raspon ruku

Zvonko si pjevao u rupice telefona:

    Sjećam se točno toga proljeća

Bile su suviše kratke da bi ih spojila na mojim leđima

  
    SREST ĆEMO SE NAKON TREĆEG RATA

     

    Napokon bit će jednostavno nastaviti sa životom

kamen će opet biti kamen tvrd pod krunicom zuba

i rijeka rijeka škakljiva između obala

Odroni i poplave vratit će se u zemlju i parkete

sve će umirati prirodnom smrću

zidovi od vlage prozori od termita

    Nakon Trećeg rata nasumce će se izabirati pogodni

ljudi za popunjavanje obiteljskih fotografija:

Tranziter u gornji desni kut ruku preko njezine

jedna mlada agava kraj braće i osmijeh i idući molim

    Srest ćemo se u razmjeni gradskih dobara

Ja ću nositi kupolu koja se našla na našoj cesti

ti ćeš vući toranj koji se zabio u vašu livadu

Oboje ćemo plakati za asfaltom i travnjakom

    Srest ćemo se jer se ne možemo mimoići

jer netko mora popuniti tramvajsku liniju da je ne ukinu

jer nakon Trećeg rata u sivoj uniformi

svi mrtvi izgledaju isto:

neobrijani su i imaju trideset i pet

Boja šarenica prema važećim ton-kartama sistema: RAL 5009

    Bole me dvije posude RAL 5009 hermetički zatvorene

i prebačene u skladište nepoznatih trgovaca

RAL 5009 gusto se pjeni u arteriji srca

sve druge ulice smirili su vapnom

tako je čisto čisto i spokojno

ali kamo će mravi?

    Nakon svega sjediti na pločniku posve je sigurno

nema zalutalih pasa i šinteri nemaju razloga navraćati

sada je sve domaće i pripitomljeno

kao veliki podšišani oblak

    Tvornice duhana sveta su mjesta

ti si možda nadglednik velikog pogona

Mogu te čuti kako u daljini pjevaš uz bijeli šum radija

zagledan u pokretne trake

posljednja živa bića

Slatko im govoriš u treperave uši:

    Brže brže gusjenice moji dimni leptiri

ovo je proljeće ključno

Obogatit ćemo se smirujući fantomske drhtaje ruku

i prodajući upaljače po trostrukoj cijeni

  
    ONI SE VRAĆAJU

     

    odnekud se vraćaju već danima

ali danas vraćajući se

prolaze našim mjestom srasli u širok rep

Gdje je kičma koja ih predvodi koja ih prokrvljuje

gdje poštar koji ih dostavlja na točna vrata

na točno polje ako vrata više ne postoje

i ako se otvarajući ih nema kamo ući?

    Oni se vraćaju i vraćajući se

prolaze našom cestom

Sve ih prebiru moje oči

Nijedan od ovih neparnih ne možeš biti

ali nisam sigurna da nisi

Nisu li pojeli tvoju dvojnost kao raskoljenu kajsiju?

Možda si sada polovičan a možda te uopće nema

i ako iznova ničeš ta mi je zemlja nepoznata

    Oni se vraćaju i koga povesti sa sobom

s kime ljetovati u kraterima novog planeta

Među njima je jedan za glavu viši i k tome plav

To nikako ne možeš biti ti

ali nisam sigurna da nisi

U ovo nuklearno proljeće sposobni smo

mijenjati pigment i ne prestati rasti

    Oni se vraćaju

Među njima je jedan što uporno govori

o žicama o hrani o svojoj tamnoputoj ženi

o suvišku prvog i nedostajanju posljednjeg

Njegove su zjenice dva prazna crna novčanika

To nikako ne možeš biti ti

ali nisam sigurna da nisi

    Oni se vraćaju svojim kućama ispljunuti kao riblje kosti

oni se ljuljaju kao morska voda

u njoj je dječak

rumena čuturica

obješen o vrat svoga oca

To nikako ne možeš biti ti

ali nisam sigurna da nisi

    Možda bih ti i prepoznala pogled

no neljudski je buditi te

konačno usnulog

nakon ove buke koja je nadglasala svijet

  
    NA PUTU TE PRESRETNU LOPOVI

     

    Oprezno koračaš po desnoj traci glavne gradske rijeke

iz suprotnoga smjera sviraju ti sedmogodišnji mornari u Fiatu

Vlasnik trube utopio se nakon posljednje kiše

a onda se voda povukla do razine listova

i ljudi su počeli grcati pred vratima do kojih bi doplovile

ružičaste dozvole

    Od ružičastih nikoga nemam u pamćenju

prije velikog potopa

u vrijeme jeftinog šećera bili su od njega

bili su slatka kromatska kocka

i kada te gledam iz daljine čini mi se

u stopalu koje vučeš neotopljena je kristalna rešetka

    Ja poznajem dakle

te šake koje stišću šestlitreni paket mlijeka

ali svejedno ću ispod pazuha izvući nožić

    Dolazim k tebi kao vodeni zid

kao lavina ugrijana u pećnici

kao kondenzirana para svih tuševa Europe

    I mlijeko i brašno i trulo voće

sve mi predaj dok nije kasno

Kekse toalet papir

vrećice i račun

    Na što misliš kad mi govoriš:

„Nezgrapno si se grlila“?

    Kažem ti sve

i gumene čizme

dabome

  
    NOĆU

     

    Noću me budi sjećanje na Ines Kostadinovski

na njene lijepe ruke

oblikovane u prisvajajući hvat

Smeđi kunić kojeg mi je kupio otac pošao je za njom i nije se vratio

Kostadinovski je bila neprijelazna cesta

sve se orijentiralo po njezinim bijelim dvotračnim zubima

Vozila sam nekoliko puta tunelom Sveti Rok

samo ponekad ona bi stajala na ulazu i gonila

divlje zečeve sredinom

tada bih ugasila auto i gledala

kako se okreću suputničke gume kao crna ljetna sunca

Ništa se nije moglo uzeti od Ines

ni olovka ni krzno ni muške ruke

Valjalo je nastaviti bez svega i ne pitati se zašto

ostaviti pernicu ljubav i poginulog tamo gdje jesu

i produžiti dalje bez utvare da se još nešto da zaposjesti

zaobići zaokrenuti natrag

    Noću me budi sjećanje na nju

Nakon toliko godina ponovno me nagoni stajati u mraku

hipnotizirano pijući vodu

dok u zemlji i cijevima ne ostane više ni kapi

Strah se okreće u meni kao vreli kotač Toyote Corolle

znoji se moje nesvjesno ono zna

ali ja ne

što je na mome posjedu

u vrtu u dnevnom boravku

tako privlačno njezinim magnetnim nokatnim pločama

Po što se ona vratila i gdje si odjednom nestao ti

sa svojim umornim pogledom

sa svojim platinastim mjesecima koji privlače grabljiva jata

jesi li stigao kući

jesi li zatvorio prozore i zaključao vrata?

  
    POTKOPAVANJE LJUBAVI

     

    Prijavio me državnom inspektoratu

moj jedini susjed smješten tristo metara dalje

niz ovu ulicu-vijaču

    Na jednom kraju je on ja na drugom

po sredini je brežuljkast zavoj na čijem tjemenu često razgovaramo

o mješinama lokalnih vukova

Njihovi su trbusi puni kamena

a nama ga nitko neće navesti na stazu

    Kako dakle da putujem

kako da se susretnem s tobom

u ovoj haljini koja se putem pretvorila u gomolj?

    Godinama se blatno tjeme koleba

između moje i njegove kuće

kao previsoka obrva

Na koju će stranu pasti

kome će zatrpati vrt?

Nadam se njemu koji me zbog jagoda i prijavio inspektoratu

    Ne viđam ga od tada

tog susjeda koji me izdao

koji je samorastuće voće nazvao djelatnošću

Nema baš ništa crno u crvenim jagodama

i on ih je sadio ali se nisu primile

i sada ga ne viđam

Pristigli su već puni kamioni bili su i mjernici

a on se ne pojavljuje

sa svojim nacrtima sa svojim šljem glasom

od kojeg su se sparušile jagode

od kojeg je nestala moja tržnica

na kojoj si kupovao subotom

donoseći mi uvijek iznova svoje uplašene oči

  
    ROĐENDAN

     

    Na vješalici do dvokrilnog ulaza

u domu zdravlja mjesecima je obješen dugi crni kaput

    Netko je ušao poslušali su mu pluća

netko je umro od hipotermije

od hladnog stetoskopa

Mjesecima poslije ja mu kopam po džepovima

tražim maramice i nešto sitnog za pekaru

provjeravam dužinu rukava

Kašmir je skupocjen

ako su predugi podvrnut ćemo

    Ovo nije smjena u kojoj radi moj liječnik

Izgledam li kao sumnjivo lice?

Došla sam ovdje bez jakne i uvjerljivo kišem

na izlasku ću se obući

uroniti leđa u njega

sutra ću ga u velikoj pomodnoj vreći

pokloniti tvome pomodrjelom tijelu

  
    PUTOVANJA

     

    Što se dogodilo na autobusnom stajalištu

i zašto je promet preusmjeren?

    Ja o tome ne znam ništa

    Na ovom ugibalištu

stvrdnuo se snijeg u glatki jang pod leđima i

stupnjevi su izišli iz prstiju u zemlju za visibabe

moji stupnjevi i životnost bež kože

    Ova je zima donijela u sebi

zeleni sirup u sferičnoj opni

Lebdi nad benzinskom to čije rastvaranje čekamo

moguće zgusnuto ljeto iz kojega će iscuriti vrela mentol mora

    Svaka riječ koju izgovorim smrzne se pocrni i zaspi

u dalekom krevetu i dubokoj starosti

Imena koja se više ne daju ugrijati grlom

    I ti nestaješ negdje iza granice

kada te izustim trese se tvoje š i njegova je odbjegla vrana

već kljunom probila kuglu nad slijepim okom

Iz nje pada ukapljeni miris tvoga potiljka –

debeli sloj prašine zagrijan na plinskoj peći

  
    ŠTO JE OSTALO NAKON ŠTO SMO NAPUSTILI STAN

     

    Na osunčano parkirno mjesto iznijet ću monsteru u velikoj glinenoj zdjeli

sušilo s rubljem i stolac

da sjednem uz cestu u svoj dugi pravokutnik u kojemu se od tebe može naći

samo oprani sivi sako

da izložim obraze i čelo

karoseriju lica

da ugasim klimu i osmjehnem se prtljažniku susjednog Smarta

da me s petog kata netko polije prljavom vodom

da bude ljeto i more koje donosi kuhanu plastiku s daleke pučine

da iz miješanog otpada izvlačim boce i dijelim ih kao milosrdni Samaritanac

kao sladoledar

da uvečer spakiram stvari i krenem i da za mnom trče djeca

da me pitaju ima li još

  
    DISANJE LJUBAVI

     

    Uho i pramen kose

to je sve što se zamjećuje iza kovanog duhana

ali se promjer novčića širi ako otvorim šaku

ako je stisnem

netko se unutra počinje moliti bogu

netko mrmori esej o škrtosti

poziva se na ustav

    U trenutku kada ovom cestom prođe

policijska patrola s pjevajućom sirenom

u ovaj kišni jesenski dan

palac mi odguruje tvoje pozelenjelo lice

i s tvojim zadivljenim pogledom na dugu peraju

koja čisti mokro vjetrobransko staklo

nešto je među nama konačno kao morsko dno

    Više ne režem podstave kaputa da bih tvoje gladno polje

opskrbila svjetlošću

ne podižem te kada se otkotrljaš pod stolicu ili radijator

na blagajni plaćam samo tvojim skrivenim tijelom

na svakom mjestu te gubim

na svakom te ostavljam

  
    SJEĆANJE I SUPROTNI PRAVCI

     

    Kada posve zaboravim

da se tvoje tijelo posuđuje kao knjiga

kada se spustim ulicom i na mene padne odbačena cvjetna koža

koja se seli između krošanja

netko će s bicikla doviknuti:

Deblo pomakni se

I s prvom spoznajom da se lipe ne rastvaraju ružičasto

postat ću lipa

    Nabavit ću zelenu Vespu

nabavit ću zelenu kacigu

nabavit ću voće na Trešnjevačkom placu

nabavit ću košaru za njega

i s četrdeset na sat pobjeći ću

iza sebe bacajući

potomstvo cvijeća u razjapljena usta ljubavi

  
    SLIKE KOJE SMO SAČUVALI

     

    Kako umaknuti toj predodžbi

u kojoj tvoj trup

natkriljuje nju

drhtavo kao prvi šator izviđača

Trebalo bi leći u kadu punu višnjina soka

kao u surogat lubenicu

pa izići van posve nag

u ljetno popodne

ususret opnokrilcima

  
    ŠTO SMO VIDJELI KADA SMO PODIGLI POGLED

     

    Gledajući u nebo

s nepoznate nadmorske visine

orijentiram se po svemu što se raspoznaje u njemu:

po jednome bijelom šepavom konju

jetri koja se raspada na oblačiće

mrkom licu Tarantina

po velikim čeznutljivim ustima koja će me progutati

ako ne uzmaknem korak

po blijedećem tragu aviona – kardiogramu tvoga odlazećeg srca

  
    GROTESKE

  
    ŽENE IZ ALTAMIRE

     

    Žene iz Altamire

zaljubljuju se u jelene

    Žene oplakuju smrt i liježu s lovcima

pripremaju meso voljenih

    Nevoljeni sviraju u njihove rogove

nevoljeni su pećinu pretvorili u rožnatu čeonu kost

koju zaljubljene krišom poljube

kada god se za to ukaže prilika

Najčešće uvečer kada sunce podsjeti

da mu božanstva režu vrat

i da mogućnosti jutra nisu istrošene

    Noću ih

ljubomorne

sanjaju okružene košutama

Zdepaste i neželjene

umiru kada po njih dođe krilata lanad

umiru nijeme nikada ne naučivši sintaksu rike

    Žene iz Altamire

priprosto bezrječno pleme

cijede sokove bilja i rišu vitka tijela

voljeni na ispaši (jabukom)

voljeni u trku (srčikom)

voljeni u snu (tamnozelenim listom)

    Žene iz Altamire sada su žalosni crveni bizoni

koje hvataju pohlepne ruke

sada su moje napuklo nepce

moja temperasta krv

i mesnata šutnja

    Pokazujem na drvo

pokazujem na voćku koja trune na tanjuru

pokazujem na sebe

Popnem se visoko

prislonim jabuku na srce:

Vrijeme je ručka

želiš li jesti?

    Pitanje je jednostavno i brižljivo složeno u pokret

    Ti se smješkaš i odlaziš

iz špilje u nadstrešnicu koja umije tvojim jezikom

kao teškom kuglom zarobiti zglob

    Ja znam i dalje si gladan

dok ti druga govori nježno:

Suton nad ovim gradom

nalik je vrućici u grlu koja pada na usne

i oblikuje ih u korito Dvine

puno ušećerene vode

kojom se sladi stado jelena

  
    RAPSODIJA NA PAGANINIJEVU TEMU

     

    Djevojke koje sviraju Rahmanjinova

u crvenom klobuku glazbene kutije

najranije su sjećanje na zločin iz strasti

    Kada poklopim njihove dugoprste ruke

protresem ih u kompaktnom šeširu

i u Semjonovu je potres osam po Richteru

    Djevojčice nisu teroristi

tvrdili su još deset godina poslije

ali ne mogu objasniti gubitak sluha u ožujku

  
    PORTRETI NEPOZNATIH ŽENA*

     

    Nije posve jasno zašto su otišle iz ovoga grada

sklerotične žene koje hodaju s tjemenom ispred tijela

Na neobilježenoj stanici ušle su u autobus

koji prevozi učenike iz pokrajnjih mjesta

i nestale

    Pravokutne žene koje pristaju u svaki ugao kuće

kuhale su u obliku izvrnutog L

i određivale prognozu držeći pouzdanim znakom

smjer prozirnih dlačica na potiljku

    Gradska je uprava prva primijetila

izostanak upita o popravku javnih površina

molbi da se zatrpaju krtičnjaci u središnjem parku

i da se stari šljunčani sloj pločnika zamijeni novom smjesom pijeska

glađom i sigurnijom

    Šimun iz elektroservisa prekoputa

devet godina utišava radio

kada se u kasnim popodnevnim satima

iz suprotnoga smjera

nanovo ukaže vozač jutarnje linije

    Ali žene-galioti ne izlaze

i nigdje ne vidi revoltirani luk njezinih leđa

Večeras će opet žalostan upaliti neonski natpis

    
      Sve vrste popravaka
    

     

     

    * Mara Švel-Gamiršek

  
    MUZEJ NA OTVORENOM

     

    Zlatni Kristofor Kolumbo drži dlan iznad pogleda

s prstom uperenim u zemlju koja uvlači trbuh

nastojeći se prikazati neplodnom

Uzvikne terra nova kada mu plemenite metalne uši obuhvate

zvuk novčića koji pada

faraon koji se klanja

mislilac koji ispravlja vratne kralješke

srebrni i bijeli

na opću radost prolaznika

    I na kraju reda žena koja je

skinula vlastitu glavu

položila je u široko krilo

Zaogrnuta zelenim plišem

u nizu s koševima za otpatke

posve je nepokretna

    Ovaj je muzej na otvorenom kulturna senzacija sezone

Sve što glasa

sve što se smiješi

dolazi vidjeti ovaj život zamrznut kao meso

kao voda u sigi

    Žena-koš zna i on je tu

i prepuna je nepojedene šećerne vate

Čovjek koji joj je dobacio nepopijenu kavu i

djevojka koja je iz džepova odbacila stare maramice

izgledaju kao par s istom dobrom navikom

da se dijeli svima

    Žena-koš čeka sudbinski susret s njime

da joj zavari glavu prije nego padne snijeg

prije nego oproljeti i voda izbaci smeće na glavni trg

    Žena-koš zna kada prođe

bacit će svježe kupljeno pecivo

koje je previše brašnasto za njegov ukus

i to je najbliže usnama

    Sve ostalo bit će ljubav

jato golubova koje se sručilo u nju da poždere sve jestivo

Trokutasta ispupčenja na koži i udarci krila

čine je ljupko plavom

sve ostalo bit će ljubav

  
    SUSJEDSTVO

     

    Čini se

u prošlom životu bila je blatobran stražnjeg kotača

Danas s prozora gleda njegov bicikl naslonjen

na kovanu ogradu kuće jedne nutricionistice

Zatim ukrade kacigu s volana

i u nju plače uske

aerodinamične suze

  
    HIMERA

     

    Njemu su pod kapke uglavili

debelu povijest grčke civilizacije

    Bio je nabuhlih očiju

kada mu se ona učinila skladnijom od pojmovnika

Godinu nakon utvrdio je:

Žene koje leže na grašku izrastaju u njega

    Zbog naivne jestivosti praštao je

vječnu glupost bilja

sljepoću za svjetlo sjenu i zvuk

nikome potrebne konstelacije planeta

kojima vjeruje ona u kojoj prebiva

suluda mržnja prema riječnim ribama

dabrovima

i uopće svemu nalik na nju

    On pak nije ni po čemu nalik na vodu

nije ga moguće pustiti da oteče niz slavinu

niti ga pripitomiti za bazen

On presađuje režnjeve riječi

iz zemlje u zemlju iz zemlje u zemlju

za nju je zemlja dom glistama i ništa više

    Na rođendan

njoj je uzgojio ružu u enciklopediji suvremene kulture

i dugo čekao da se sol kristalizira u britkost

    Ali ona

još uvijek ne zna imenovati nijednoga bas-gitarista na svijetu

    I u trenutku

mrena nježnosti pada

kao knjige u vatru na Opernplatzu

  
    MIMIKRIJA

     

    Imala je upravo toliku masu

koliki je bio vodostaj Morače te godine

    Zato se prevalila u rijeku i poništila

    Ostala je na obali netopljiva sintetička odjeća

koju su pokupili Cigani

napravivši pred taborom Fašnik

zbog čijeg se dima ugušilo

troje djecu u slivu trbuha

  
    NEMOGUĆI PREDJELI

     

    Raj – ona stoji

na prstima desne noge

u zdjelici vage za brašno i orahe

Kazaljka ne hita ne titra

šuti usmjerena u nula u negram

O kada bi se pomaknula lijevo

pola kile ispod ničega

on bi se vratio

sigurno bi

  
    IZOPĆENJE TIJELA

     

    Rođena iz dagnje

na suviše malom platnu

ne uspijeva izrasti veća od petnaest centimetara

    pet glava

pet trup

pet noge

kao tri ladice radnog stola

    i stopala odsječena u pijesku

    Od njezina je trbuha prošli tjedan

pozlilo kustosu jednog muzeja

niotkuda ni pjene ni algi

na Bauhaus Veneri

    I umjesto da je postaviš nasuprot ulaznim vratima

i ostaviš da se ljudski protegne u akt

srušio si zid svoje sobe

viknuvši susjedima u zdjelice nedjeljne juhe:

    Otkazujem sve zakazane portrete

Ja sam impresionist

    Zatim si joj oko četvrtastog lica doslikao maramu

i poslao je okopavati pejzaže

  
    SIGNALI

     

    Metalik silueta

i na okviru vrata duge izvijene ruke

    Iz svemira

s tanjura koji vrte jestive zeljaste lubanje

ulazi u tvoju kuću u temelje dnevnog boravka

beželučana djevojka

u uskoj koktel haljini

došla je večeras po tvoju glavu

došla je opsjesti tvoje led oči

i rastjerati Sabor

ali glava kaže

    gle!

    lijepa si kao TV satelit

privij mi se evo ovako

sada je oštrije

raspoznajem lica oporbenjaka

  
    POKUŠAJ SAMOUBOJSTVA U LUTRIJSKOM BUBNJU

     

    Umrijeti u takvome krugu

bježeći iz vlažnih usta boga

značilo bi biti prognan kroz njegove zube

kao sjemenka suncokreta

    Tvoja ti savjest govori:

Nije ljubav ako ne uplaćuje na voljene brojeve

premda je odavno napustio dan svojega rođenja

preselivši sve stvari u sredinu ljeta

    Za sobom je ostavio zbunjeno vrijeme

koje ga u matičnim knjigama traži

nadraženih kazaljki

i tebe

primoranu upitati majku u koliko je sati čula

prvi panični vrisak spoznaje da je rujanska kiša

samo atrofirano jezero

    Jedino tako kombinacija može biti potpuna:

tvoj datum i sat i tvoja početna masa

to si uglavnom ti

numerirana i dotjerana do u vlas

stišćeš bijeli listić i čekaš pred televizorom

fanfare furioznih anđela

izvlačenje

trenutak kada će te bubanj pretvoriti u iracionalan broj

  
    POVRATAK

     

    Samo da zatopli

samo da se povuku jakne iz izloga

samo da se probude činčile i napuste joj leđa

kao Gandhijevi pobunjenici

počevši od vrata

mirno

niz udubljenu crtu kralježnice

samo da se provuku između butina

kroz kanjon u plodnu noć

Taman da se vrisne od straha

taman da se odbaci koža

i pobjegne

golog mesa u divljinu

